РЕЦЕНЗИЈА РУКОПИСА

Снежана Милосављевић Милић, *Кроз фикционалне светове*,

Филозофски факултет Ниш, 2020.

Рукопис монографије *Кроз фикционалне светове,* ауторке Снежане Милосављевић Милић, редовног професора на Департману за србистику Филозофског факултета Универзитета у Нишу, сачињен је из двије цјелине и садржи око 160 страница компјутерског текста. Прва цјелина, под заједничким насловом *Жанровски оквири*, сачињена је из десет расправа: „У мноштву Игњатовићевих светова“, „Опис у приповеткама Милована Глишића“, „Мотив катабазе и наратолошки концепт света приче у посткласичној и когнитивној наратологији“, „Слика владара између историографске и књижевне нарације у роману *У фронт* Владана Ђорђевића“, „Поетика лирске прозе Петра Кочића“, „Жанровска полиморфност песме у прози Блажа Конеског“, „Зими, кад прича утихне – о једном Андрићевом прозном циклусу“, „Конструкција наративног идентитета у роману *Мамац* Давида Албахарија“, „Књижевни текст у огледалу постфикције на примеру прве збирке прича Горана Петровића *Савети за лакши живот*“, „Колико су *мале* 'мале приче' – на примеру збирке *Мале приче* Радована Белог Марковића“. Друга рукописна цјелина, под заједничким насловом *Методолошки оквири*, сачињена је из четири расправе: „Од импресије до методе – читање поезије у критици Бранка Лазаревића“, „Песник и његов двојник – уз есеје Бранка Миљковића“, „Линија магле и волшебни саговорник – Раде Драинац у есејима Стевана Раичковића“, „Методолошка упоришта у проучавању поетике српског реализма Душана Иванића“. На крају рукописа налазе се пратећи текстови: *Библиографија, Напомене о текстовима, О ауторки, Индекс појмова*.

Прву рукописну цјелину сачињавају студије које се баве различитим наратолошким, историјскопоетичким и жанровским аспектима књижевних текстова 19. и 20. вијека. У расправи посвећеној дјелу Јакова Игњатовића указано је на вишеструке „светове приче“ у романима *Милан Наранџић, Васа Решпект, Вечити младожења*, као и на специфичан поступак „наративизације сећања“ у мемоарској прози који је у многим аспектима еквивалентан начину на који су креирани „приповедни светови“ у фикционалној прози овога писца. У расправи посвећеној дјелу Милована Ђ. Глишића указано је на могућу трочлану типологију описа у приповијеткама овога писца, која се темељи на „чистој дескрипцији“ (ентеријер, екстеријер, физички портрет), на „наративном опису“ и на „описној нарацији“. Сагледавање мотива катабазе и наратолошког концепта „света приче“ у посткласичној и когнитивној наратологији засновано је на сродним теоријским ставовима (Долежел, Рајан, Павел, Херман), а затим је мотив путовања или силаска у „свет мртвих“ сагледан из перспективе трансфикционалног идентитета књижевних јунака на примјерима из три различита поетичка и жанровска система српске књижевности: у народној причи „Веран побратим“, приповијеци „Ветар“ Лазе К. Лазаревића и у драми „Вечност“ Бранислава Нушића. У студији посвећеној заборављеном роману Владана Ђорђевића *У фронт* (1913), указано је на аутобиографску окосницу сижеа и наративне поступке у којима је препознатљиво несагласје историографског са романескним дискурсом, те фактографског са фикционалним. Феномену лирске прозе посвећене су двије студије: прва се односи на дјело Петра Кочића, а друга на дјело Блажа Конеског. При томе је из компаративне и типолошке перспективе указано на кључна поетичка тежишта пјесме у прози. На примјерима из дјела Петра Кочића („Јелике и оморике“, „Кроз маглу“, „Кроз свјетлост“, „У магли“, „Пјесма младости“, „Јајце“), препознати су хетерогени жанровски квалитети у којима се преплићу лирски и епски елементи, као и особине есјистичког говора. Слична жанровска полиморфност препозната је и у каснијем дјелу Блажа Конеског, поготово у његовим поетскопрозним текстовима које је стварао од појаве збирке *Везилка* (1955, 1961), преко циклуса у збирци *Записи* (1974), до циклуса „Симфонија“(1984), у којима је препознатљив снажан приповиједни потенцијал и преплитање са есејистичким исказима. Феномен „прозног циклуса“ и његових жанровских специфичности сагледан је у расправи посвећеној Андрићевим причама у којима доминира семантика зиме и хладноће: „Коса“, „Сан и јава под Грабићем“, „Зими“, „Лов на тетреба“, а које обједињује главни јунак, сељак Витомир. Актуелним феноменима постфикције и наративног идентитета баве се и три студије посвећене савременим писцима Давиду Албахарију, Горану Петровићу и Радовану Белом Марковићу. При томе су посебно издвојени Албахаријев роман *Мамац*, прва Петровићева књига прича *Савети за лакши живот* и збирка *Мале приче*  Радована Белог Марковића.

Другу рукописну цјелину чине расправе посвећене књижевној метакритици, метаисторији и метатеорији. При томе је посебно указано на дјело Бранка Лазаревића, као једног од најутицајнијих импресионистичких критичара модерне српске поезије. У посебној расправи је указано на значај есејистичког дјела Бранка Миљковића у коме су изложени његови дубоки увиди у свијет неосимболистичке поетике. У расправи посвећеној есејима Стевана Раичковића о поезији Рада Драинца указано је на различите поетичке концепте, али и на улогу есејистичке „интимне меморије текста“ која нас доводи до заједничких духовних ослонаца двојице пјесника. У студији посвећеној Душану Иванићу као једном од најбољих проучавалаца поетике српског реализма, указано је на Иванићеву иновативност у дијахронијским истраживањима српске књижевност, као и снажно помјерање граница истраживачког поља српске књижевности 18. и 19. вијека.

Рукопис монографије *Кроз* *фикционалне* *светове* објединио је истраживања Снежане Милосављевић Милић која су заснована на посткласичном и когнитивном наратолошком приступу и као таква отварају бројне нове теоријске, методолошке и интерпретативне просторе у тумачењу српске књижевности.

Рукопис препоручујемо за објављивање.

Ниш, 13. јул 2020.

Проф. др Горан Максимовић

Филозофски факултет Универзитета у Нишу